
Stále expozície v meštianskych domoch na Hlavnej ulici 86, 88 a 90 nie sú z dôvodu pripravovanej rekonštrukcie prístupné verejnosti. 

PREZENTAČNÁ ČINNOSŤ – VÝSTAVY – HLAVNÁ 139
 
Otváracie hodiny:
Pondelok 	  ZATVORENÉ 
  Utorok – Piatok  	9:00 - 17:00
Sobota, Nedeľa     ZATVORENÉ

Výstavy 

27.10. – 22.01.2027: Slovensko na starých mapách
Výstava predstaví dejiny kartografie a mapového zobrazovania územia Slovenska a Uhorského kráľovstva od najstarších čias do 20. storočia. Návštevníci uvidia mapové diela zo zbierok Krajského múzea v Prešove, najstaršie mapové vyobrazenia Slovenska a oboznámia sa so životom a činnosťou významných kartografov, medzi nimi Samuela Mikovíniho, Jána Lipského a Lazarusa.
Miesto: Hlavná 139, Prešov

01.06.2026 – 27.11.2026: Historické hodiny – spojenie krásy a remesla
Výstava predstavuje kolekciu historických hodín z obdobia 18. – 20. storočia, ktoré pochádzajú zo zbierok Krajského múzea v Prešove. Návštevníci uvidia vzácne nástenné a stolové hodiny, ktoré spájajú precízne hodinárske remeslo, umenie a estetiku. Súčasťou výstavy sú exponáty významných európskych výrobcov, ktoré kedysi zdobili šľachtické a meštianske interiéry východného Slovenska.
Miesto: Kultúrne informačné centrum, Námestie slobody 62, Sabinov



 
Podujatia

19.11.2026 o 17:00 hod.: Nežná revolúcia: Čo sme si vysnívali? 
November 1989 priniesol zásadnú zmenu politického režimu a otvoril cestu k slobode a demokracii. Čo viedlo k pádu komunistického režimu, akú úlohu zohrali občania a ako sa menila slovenská spoločnosť po revolúcii? Prednáška priblíži novembrové udalosti v širších súvislostiach, od zápasu za slobodu a budovania demokratického systému až po otázky, ktoré si kladieme dnes. Čo pre nás znamená demokracia po 37 rokoch a nakoľko sa podarilo naplniť očakávania Novembra 1989?
Miesto: Hlavná 139, Prešov. Vstupné: dospelí 1€

Organizátor si vyhradzuje právo na zmenu programu.






















EXPOZÍCIA MICHALA BOSÁKA – LEVOČSKÁ 1, PREŠOV

Otváracie hodiny:
Pondelok 	  ZATVORENÉ 
  Utorok – Piatok  	9:00 - 17:00
  Sobota                  ZATVORENÉ 
  Nedeľa                    14:00 - 18:00

Nová expozícia Krajského múzea v Prešove približuje život a pôsobenie významného slovenského bankára Michala Bosáka, jeho cestu za oceán a podnikateľské úspechy                         v Spojených štátoch amerických. Návštevník uvidí historické dokumenty, fotografie, predmety spojené s jeho životom a bankárskou činnosťou, ale aj originálnu desaťdolárovú bankovku           s Bosákovým podpisom. Súčasťou expozície sú aj predmety približujúce slovenské vysťahovalectvo a život Slovákov v USA. Expozícia sa nachádza v historických priestoroch Bosákovej banky v Prešove.

10.11.2026 o 17:00 hod.: Večer u Bosáka: Fenomén vysťahovalectva z východného Slovenska.
Vysťahovalectvo z Uhorska v druhej polovici 19. storočia výrazne ovplyvnilo životy jednotlivcov, rodín aj vývoj krajiny. V Šarišskej župe dosiahli migračné vlny od 80. rokov 19. storočia také rozmery, že do konca storočia odišla takmer polovica obyvateľstva. Prednáška docenta Martina Javora priblíži hlavné príčiny a okolnosti vysťahovalectva, najčastejšie destinácie emigrantov z východného Slovenska a vznik krajanských centier v zámorí.
Miesto: Levočská 1, Prešov. Vstupné: dospelí 1€

Organizátor si vyhradzuje právo na zmenu programu.

Kaštieľ a archeopark Hanušovce nad Topľou

 Otváracie hodiny:
Pondelok 	  ZATVORENÉ 
  Utorok – Piatok  	8:00 - 16:00
 Sobota, Nedeľa      ZATVORENÉ

Stále expozície v interiéri kaštieľa nie sú prístupné z dôvodu rekonštrukcie. Návštevníkom je prístupná archeologická expozícia a archeopark.

Stále expozície

Archeologická expozícia - Poklady najstaršej histórie prináša archeologická expozícia prezentovaná v kaštieľskej pivnici. Je jedinečnou stálou expozíciou múzea s prezentáciou archeologických nálezov z významných lokalít východného Slovenska. Originálne exponáty od paleolitu po novovek dopĺňajú diorámy s prezentáciou historických ľudských činností z rôznych období našich dejín.

Archeopark – exteriérová expozícia s prezentáciou replík historických stavieb z archeologických výskumov od paleolitu po včasný stredovek. Súčasťou múzea pod holým nebom je aj mobiliár a remeselné dielne s hrnčiarskym kruhom, pecami na vypaľovanie keramiky, sklárskou pecou či pecou na pečenie chleba.

Kaštieľ Stropkov

Otváracie hodiny:
Pondelok 	  ZATVORENÉ 
  Utorok – Piatok  	8:00 - 16:00
 				  Sobota, Nedeľa      ZATVORENÉ
Výstavy

05.11. – 05.02.2027: Invázne rastliny povodia Ondavy
Téma invázií a inváznych druhov v našej prírode nie je nová, no napriek tomu vďaka neustále sa zhoršujúcej situácii v tejto oblasti je veľmi aktuálna. Výstava prostredníctvom fotografií a textov na veľkorozmerných paneloch predstaví rastlinné invázie v povodí rieky Ondava, priblíži jednotlivé invázne druhy a poukáže na ich výskyt v tomto území.
Miesto: Rytierska sála Kaštieľ Stropkov

Podujatia

19.11.2026 o 16.00 hod.: Invázne rastliny povodia Ondavy
Prednáška spojená s vizuálnou prezentáciou priblíži problematiku šírenia inváznych rastlín, ich výskyt v povodí rieky Ondava a vplyv na pôvodné rastlinné spoločenstvá. Autorka výstavy Elena Dercová predstaví vybrané invázne druhy a priblíži, prečo je dôležité venovať pozornosť ich šíreniu v našej prírode.
Miesto: Rytierska sála Kaštieľ Stropkov. Vstupné: dospelí 1€

Stále expozície

Prehliadka kaštieľa s výkladom o histórii mesta Stropkov a Stropkovského hradu 
Sakrálne umenie Stropkova a okolia – unikátne duchovné cennosti 
Bábiky a hračky z celého sveta 
František Veselý – výber z diela
Tesla Stropkov

